*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 13ης Ιουνίου 1983

σχετικά με την εφαρμογή της απόφασης 83/200/ΕΟΚ περί εξουσιοδοτήσεως της Επιτροπής να συνάπτει δάνεια στο πλαίσιο του νέου κοινοτικού μέσου για την προώθηση των επενδύσεων στην Κοινότητα

(83/308/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την απόφαση 83/200/ΕΟΚ του Συμβουλίου της 19ης Απριλίου 1983 περί εξουσιοδοτήσεως της Επιτροπής να συνάπτει δάνεια στο πλαίσιο του νέου κοινοτικού μέσου για την προώθηση των επενδύσεων στην Κοινότητα (1), και ιδίως το άρθρο 2,

την πρόταση της Επιτροπής (2),

τη γνώμη του Ευρωπαϊκού Κοινοβουλίου (3),

τη γνώμη της Οικονομικής και Κοινωνικής Επιτροπής (4),

Εκτιμώντας:

ότι η κοινοτική ενέργεια αποβλέπει στην πραγματοποίηση των επενδυτικών σχεδίων που ανταποκρίνονται στους στόχους προτεραιότητας της Κοινότητας στους τομείς της ενέργειας και των έργων υποδομής, καθώς και της χρηματοδότησης επενδύσεων, κυρίως των μικρομεσαίων επιχειρήσεων, στη βιομηχανία και στους άλλους παραγωγικούς τομείς·

ότι η Κοινότητα έχει θέσει σαν στόχο την αναθέρμανση των οικονομικών δραστηριοτήτων και τη στήριξη των κοινών πολιτικών με κοινοτικές ενέργειες -ιδίως με την ενίσχυση των χρηματοδοτικών μέσων της Κοινότητας- που αποβλέπουν σε μία συντονισμένη πολιτική για την προώθηση των επενδύσεων και την καταπολέμηση της ανεργίας· ότι η αναγκαιότητα της πολιτικής αυτής υπογραμμίσθηκε από το Ευρωπαϊκό Συμβούλιο της 30ής Μαρτίου 1982 στις Βρυξέλλες·

ότι πρέπει να δοθεί ιδιαίτερη σημασία στις επενδύσεις που συμβάλλουν στην ορθολογικότερη χρήση της ενέργειας και σ' αυτές που συμβάλλουν στην ανάπτυξη της υποδομής·

ότι είναι αναγκαία μια αυξημένη προσπάθεια για επενδύσεις στους παραγωγικούς τομείς και ότι, για το σκοπό αυτό, θα δοθεί κυρίως προτεραιότητα στις επενδύσεις των μικρομεσαίων επιχειρήσεων, στη βιομηχανία και στους άλλους παραγωγικούς τομείς, προκειμένου ιδίως να διευκολυνθεί η διάδοση των καινοτομιών και των νέων τεχνολογιών·

ότι η κοινοτική δράση στους τομείς αυτούς θα συμβάλει ιδίως στην επίτευξη των στόχων της Κοινότητας που αποβλέπουν στη μείωση των περιφερειακών ανισοτήτων, στην αύξηση του ρυθμού ανάπτυξης, στη διευθέτηση των δομών παραγωγής και στη μόνιμη λύση του προβλήματος της απασχόλησης,

ΑΠΟΦΑΣΙΖΕΙ:

Άρθρο 1

Εγκρίνεται ένα πρώτο τμήμα δανείων για ποσό του οποίου το ύψος δεν μπορεί να υπερβεί το ποσό που ισοδυναμεί με 1 500 εκατομμύρια ECU, σε κεφάλαιο.

Άρθρο 2

Το προϊόν των δανείων που αναφέρονται στο άρθρο 1 διατίθεται, υπό μορφή δανειοδοτήσεων, για τη χρηματοδότηση επενδυτικών σχεδίων που πραγματοποιούνται στο έδαφος της Κοινότητας και που ανταποκρίνονται στους στόχους προτεραιότητας της Κοινότητας στους τομείς της ενέργειας και των έργων υποδομής, καθώς και της χρηματοδότησης των επενδύσεων, ιδίως των μικρομεσαίων επιχειρήσεων, στη βιομηχανία και στους άλλους παραγωγικούς τομείς.

Άρθρο 3

Η Επιτροπή αποφασίζει για την επιλογή των σχεδίων ανάλογα με τις ακόλουθες κατευθυντήριες γραμμές και προτεραιότητες:

- την ορθολογική χρήση της ενέργειας, την αντικατάσταση του πετρελαίου από άλλες πηγές ενέργειας σε όλους του τομείς, καθώς και τα έργα υποδομής που απαιτούνται για την αντικατάσταση αυτή,

- τα έργα υποδομής που συνδέονται με την ανάπτυξη των παραγωγικών δραστηριοτήτων, τα οποία συμβάλλουν στην περιφερειακή ανάπτυξη ή παρουσιάζουν κοινοτικό ενδιαφέρον, όπως οι τηλεπικοινωνίες, συμπεριλαμβανομένων των τεχνολογιών πληροφόρησης, και οι μεταφορές, συμπεριλαμβανομένων των μεταφορών ενεργείας,

- τα επενδυτικά σχέδια, κυρίως των μικρομεσαίων επιχειρήσεων, στη βιομηχανία και στους άλλους παραγωγικούς τομείς, με σκοπό ιδίως τη διάδοση των καινοτομιών και των νέων τεχνολογιών που με την υλοποίησή τους συμβάλλουν άμεσα ή έμμεσα στη δημιουργία θέσεων απασχόλησης,

- τα σχέδια και η υλοποίησή τους πρέπει να είναι σύμφωνα με τις διατάξεις της συνθήκης και του παράγωγου δικαίου, κυρίως όσον αφορά τον ανταγωνισμό, καθώς και με τους κοινοτικούς κανόνες και πολιτικές που εφαρμόζονται στους εν λόγω τομείς.

Έγινε στο Λουξεμβούργο, στις 13 Ιουνίου 1983.

Για το Συμβούλιο

Ο Πρόεδρος

H. TIETMEYER

(1) ΕΕ αριθ. L 112 της 28. 4. 1983, σ. 26.

(2) ΕΕ αριθ. C 66 της 11. 3. 1983, σ. 6.

(3) ΕΕ αριθ. C 161 της 20. 6. 1983, σ. 138.

(4) Γνώμη που διατυπώθηκε στις 2 Ιουνίου 1983 (δεν έχει ακόμα δημοσιευθεί στην Επίσημη Εφημερίδα).